สว.ลั่นกลองรบ‘ธีระชัย’
งัดกม.เรียกชี้แจงกองทุนมั่งคั่งเหตุตบหน้าสภาสูงส่งจนท.ชี้แจง
14 ก.ย. 2554

งัดกม.เรียกชี้แจงกองทุนมั่งคั่งเหตุตบหน้าสภาสูงส่งจนท.ชี้แจง
กมธ.วุฒิ งัด พ.ร.บ.คำสั่งเรียก “ธีระชัย” ชี้แจงนโยบายตั้งกองทุนมั่งคั่ง หลังตบหน้าสภาสูง ส่งแค่ ขรก.ชั้นผู้น้อยมาชี้แจง
นายถาวร ลีนุตพงษ์ สว.สรรหา ประธานคณะกรรมาธิการการเงิน การคลัง การธนาคารและสถาบันการเงิน วุฒิสภา ทำหนังสือเชิญนายธีระชัย ภูวนาถนรานุบาล รมว.คลัง โดยอาศัยอำนาจ พ.ร.บ.คำสั่งเรียกของคณะกรรมาธิการของสภาผู้แทนราษฎรและวุฒิสภา พ.ศ. 2554 เพื่อให้เข้ามาชี้แจงต่อกรรมาธิการเกี่ยวกับนโยบายการตั้งกองทุนความมั่งคั่งแห่งชาติที่จะนำเงินสำรองระหว่างประเทศมาใช้ลงทุน โดยให้มาชี้แจงกรรมาธิการในวันที่ 4 ต.ค.นี้
ก่อนหน้านี้ นายถาวร ได้ทำหนังสือเชิญให้นายธีระชัยมาชี้แจงในวันที่ 13 ก.ย.ที่ผ่านมา แต่ปรากฏว่านายธีระชัยได้มอบหมายตามสายการบังคับบัญชาให้ข้าราชการมาชี้แจงแทน 3 คน ประกอบด้วย น.ส.มาลี โสมสิรินาค ผู้อำนวยการส่วนกลยุทธ์และพัฒนาระบบการเงิน สำนักนโยบายระบบการเงินและสถาบันการเงิน น.ส.อุษาลักษณ์ เจษฎาถาวรวงศ์ เศรษฐกรชำนาญการ สำนักนโยบายระบบการเงินและสถาบันการเงิน น.ส.กฤติกา โพธิ์ไทรย์ เศรษฐกรชำนาญการ สำนักนโยบายระบบการเงินและสถาบันการเงิน
นายคำนูณ สิทธิสมาน สว.สรรหา โฆษกกรรมาธิการ กล่าวว่า หากยังไม่ได้รับความร่วมมือจะใช้อำนาจในมาตรา 8 โดยใช้เสียงของที่ประชุมเกินกึ่งหนึ่งออกคำสั่งเรียกนายธีระชัยมาชี้แจง
พล.ร.อ.สุรศักดิ์ ศรีอรุณ สว.สรรหา ในฐานะเลขนุการกรรมาธิการ กล่าวว่า กรรมาธิการมีความจำเป็นต้องทำหนังสือดังกล่าวโดยอาศัยอำนาจตาม พ.ร.บ.ฉบับนี้ เพราะการตั้งกองทุนความมั่งคั่งแห่งชาติมีความสำคัญและเป็นเรื่องระดับนโยบายที่นายธีระชัย ต้องมาตอบคำถามเอง การที่มอบหมายให้ข้าราชการทั้ง 3 คนมาตอบข้อสงสัย อาจไม่สามารถให้ความกระจ่างแก่กรรมาธิการได้
สำหรับบทกำหนดลงโทษตามกฎหมายแก่ผู้ฝ่าฝืนไม่ให้ความร่วมมือกับกรรมาธิการตาม พ.ร.บ.คำสั่งเรียกฯ คือ ให้ประธานกรรมาธิการมีหนังสือกล่าวโทษต่อพนักงานสอบสวนเพื่อให้ดำเนินคดีกับผู้ที่ไม่ให้ความร่วมมือโดยไม่มีเหตุผลอันสมควร ซึ่งมีโทษจําคุกไม่เกิน 3 เดือน หรือปรับไม่เกิน 5,000 บาท หรือทั้งจำทั้งปรับ 
วันเดียวกันที่รัฐสภา คณะลูกศิษย์หลวงตามหาบัว ญาณสัมปันโน ชมรมเสียงแห่งธรรม นำโดยพระอาจารย์อรรถกิจ นันทคุณ หรือพระอาจารย์นพดล นันทโน เจ้าอาวาสวัดป่าดอยลับงา จ.กำแพงเชร เข้ายื่นหนังสือต่อ พล.อ.ธีรเดช มีเพียร ประธานวุฒิสภา ผ่านนายนิคม ไวยรัชพานิช รองประธานวุฒิสภาคนที่หนึ่ง เพื่อขอให้วุฒิสภาติดตามกรณีที่รัฐบาลมีนโยบายจัดตั้งกองทุนความมั่งคั่งแห่งชาติ